
ACORD 77/2008, DE 21 DE MAIG, DEL PLE DEL CONSELL DE L’AUDIOVISUAL

DE CATALUNYA
Expedient núm. 1/2008-S  TELEVISIÓ DE CATALUNYA, SA 

Incoació expedient sancionador

Fets

1. El 17 de març de 2008, l’Àrea de continguts ha realitzat un informe en el qual analitza el programa d’entreteniment Tvist emès el passat 15 de febrer de 2008 per TV3. Una vegada realitzada l’anàlisi dels continguts emesos, l’informe de l’Àrea de continguts, en aquella part que ens afecta, disposa el següent:

“L’emissió del 15 de febrer incorpora referències a productes, serveis i marques, amb i sense finalitat publicitària”.

“S’observa també la presència de publicitat prohibida, en tant que es presenta un licor de més de 20º (Karèsia)”.

“En l’edició del 15/02, i durant l’entrevista al xef del restaurant “El racó de Sant Climent”, s’esmenten tres licors. Un d’ells, el licor de cirera Karèsia (elaborat pel restaurant juntament amb les Caves Mascaró) té més de 25º”

En la seqüència del programa analitzat emès entre les 13:20:02 i les 13:23:52
, la presentadora i Gerard Solís, parlen del licor elaborat per Caves Mascaró i “El Racó de Sant Climent” anomenat Karèsia.

En aquest context es desenvolupa el diàleg següent:

(...)

Presentadora (P): Mmm, Karèsia, i el nom?

GS (Gerard Solís): El nom és una declinació de “cirera” en grec. Ens va semblar que era un bon nom perquè “carícia”, “Karèsia”...i la cirera té aquest punt romàntic... que l’aprofitem una miqueta...

P: Que maco, molt bé! I aleshores, què ens volies preparar

GS: Això és un licor...que es podria beure també sol, és un licor que està actualitzat...

P: Quants graus?

GS: Això està a 25º

P: Potent! Uauuhhh

GS: Sí, sí, canyero

(...)

Al llarg de la conversa, són diverses les vegades en les quals es pot veure l’ampolla del licor de cirera Karèsia:

(...)

“Pla conjunt de la presentadora i el xef; aquest sosté una ampolla de Karèsia a la mà”

“Primer pla de la mà del xef que sosté la botella. La càmera segueix el moviment de la mà fins que deixa l’ampolla al taulell”

(...)

“Primer pla de l’ampolla de Karèsia”

“Pla conjunt de la presentadora i el xef; aquesta agafa l’ampolla de Karèsia i la destapa”

(...)

“Primer pla de la copa mentre el xef l’omple de Karèsia”

(...)
2. A la vista d’aquest informe, el Ple del Consell de l’Audiovisual de Catalunya (en endavant, CAC), mitjançant l’Acord 53/2008, de 16 d’abril, i de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, va decidir obrir un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA (en endavant, TVC,SA), per tal que en el termini màxim de cinc dies hàbils, formulés, en els termes que estableix l’article 7 del Decret 278/1993, de 9 de novembre, les manifestacions que considerés oportunes arran de la presentació del licor Karèsia, el 15 de febrer de 2008, al programa “Tvist”, les quals poden ser susceptibles d’infringir la prohibició de fer publicitat directa o indirecta de begudes alcohòliques de més de 20º.

3. El 6 de maig de 2008 (Registre d’entrada núm.0003E/2162/2008) ha tingut entrada en aquest Consell un escrit que signa el senyor Carles Vinyes, actuant en nom i representació de TVC,SA, en el qual s’al·lega que “l’equip del programa Tvist desconeixia que la graduació d’aquest licor fos superior a vint graus, assabentant-se d’aquesta circumstància quan la presentadora del programa ho va preguntar per curiositat”. 

Així mateix al·lega, respecte de la qüestió de fons, que la presència de l’ampolla de licor de cirera Karèsia “no està causada per cap mena d’intencionalitat publicitària, sinó que obeeix a una finalitat informativa”. Considera, d’una banda, “que el que prohibeix la Llei de la Comunicació Audiovisual de Catalunya és la publicitat de begudes alcohòliques, però en cap cas prohibeix la seva presència en els programes de televisió amb finalitats informatives”. D’altra banda, manifesta que “no ha percebut ni del cuiner, ni de Caves Mascaró, ni de cap distribuïdor ni de ningú cap remuneració o contraprestació en metàl·lic ni en espècie que impliqui la presència del licor en qüestió”.

Per tant, a criteri de TVC,SA “no ens trobem davant d’un acte de vulneració de l’article 93 de la Llei de la Comunicació Audiovisual, tant pel fet de no haver rebut cap contraprestació per la presencia del licor Karèsia com per la finalitat informativa de la seva presència en el programa Tvist”.

En el mateix escrit, l’interessat acaba sol·licitant que «es tingui per presentat aquest escrit, per fetes les anteriors manifestacions, i previs els tràmits corresponents se serveixi dictar resolució per la que s’arxivi l’expedient d’informació prèvia iniciat.» 

Fonaments 

1. La lletra a de l’article 90 de la Llei 22/2005, de 29 de desembre, de la comunicació audiovisual de Catalunya (en endavant, LCA), defineix com a publicitat “qualsevol forma de missatge emès, mitjançant contraprestació i per encàrrec d’una persona física o jurídica, pública o privada, en relació amb una activitat comercial, industrial, artesana o professional, amb la finalitat de promoure la contractació de béns mobles o immobles o de serveis de qualsevol tipus. També s’entén per publicitat qualsevol forma de missatge audiovisual emès per compte de tercers per a promoure actituds o comportaments entre els usuaris”. 

2. D’altra banda, la legislació vigent estableix una clara i terminant prohibició de la publicitat de begudes alcohòliques de més de vint graus. Aquesta prohibició està reflectida a la lletra e de l’apartat 1 de l’article 93 LCA, a l’establir que «Són publicitat i televenda prohibides: e) qualsevol forma directa o indirecta de publicitat i de televenda de begudes amb graduació superior a vint graus centesimals».
3. Dues són les al·legacions efectuades per TVC,SA davant l’Acord 53/2008, de 16 d’abril, d’obertura del període d’informació prèvia. D’una banda, al·lega que “l’equip del programa Tvist desconeixia que la graduació d’aquest licor fos superior a vint graus, assabentant-se d’aquesta circumstància quan la presentadora del programa ho va preguntar per curiositat”. D’altra banda, estableix que “no ens trobem davant d’un acte de vulneració de l’article 93 de la Llei de la Comunicació Audiovisual, tant pel fet de no haver rebut cap contraprestació per la presencia del licor Karèsia com per la finalitat informativa de la seva presència en el programa Tvist”.

Pel que fa a la primera al·legació sembla que TVC,SA vulgui emparar la seva conducta a partir del desconeixement de la graduació del licor Karèsia. Cal tenir en compte que aquest desconeixement únicament pot comportar apreciar una manca d’intencionalitat en la realització de la conducta prohibida però, en cap cas, una exempció de la seva responsabilitat que, en el cas que ens ocupa, vindria donada per la negligència, falta de diligència o imprudència observada per TVC,SA a l’hora d’emetre l’entrevista objecte d’aquest procediment.
En definitiva, tot i que la realització de la conducta prohibida per part de TVC,SA no era possiblement una conducta volguda sí que el fet era previsible i, en conseqüència, es podia haver evitat mitjançant l’adopció de les mesures necessàries per la seva part. Cal tenir en compte que TELEVISIÓ DE CATALUNYA, SA és una entitat que coneix abastament les normes sobre publicitat aplicables al sector de l’audiovisual. No és una entitat aliena a aquest àmbit i, per tant, aquesta manca del deure de cura a que resta obligada com a prestador de serveis de comunicació audiovisual no es pot utilitzar per exonerar eventuals responsabilitats davant la realització de conductes il·lícites o prohibides.

Pel que fa a les qüestions de fons, l’interessat al·lega “no haver rebut cap contraprestació per la presencia del licor Karèsia” i manifesta una eventual “finalitat informativa de la seva presència en el programa Tvist”.

Segons afirma TVC,SA la presència de l’ampolla de Karèsia i les referències visuals i verbals a aquest licor durant l’entrevista no està causada per cap mena d’intencionalitat publicitària directa. Cal tenir en compte, a aquest respecte, que sovint la publicitat indirecta o encoberta dins d’un programa de televisió es utilitzada per eludir normes restrictives o prohibitives de la publicitat, especialment en els supòsits en els quals el producte que s’anuncia té prohibida la publicitat, com succeeix en el present cas en què la publicitat per televisió d’una beguda amb graduació alcohòlica superior a vint graus (Karèsia) està prohibida. Per tant, la prohibició de la publicitat televisiva de begudes alcohòliques, amb la graduació alcohòlica superior a vint graus centesimals, s’ha d’entendre tant respecte a la publicitat directa, com aquella dissimulada o encoberta que, amb frau de llei, vol aconseguir l’esmentat resultat publicitari i per tant resulta efectiva, pel fet que fa arribar el producte prohibit als consumidors (Sentència del Tribunal Suprem de 26 de juliol de 1997). 

Pel que fa a la manca de “contraprestació”, l’article 3 de la Llei de l’Estat 25/1994, de 12 de juliol, que té caràcter de norma bàsica, després de definir la publicitat encoberta, especifica que, en particular, la presentació de béns, serveis, el nom, la marca, les activitats o els elements comercials propis d’un tercer es considera intencionada quan es faci a canvi d’una remuneració, qualsevol que sigui la seva naturalesa. Per tant, el que fa la norma legal és precisar una de les formes per la que es pot determinar l’existència de publicitat encoberta o indirecta, però no l’única, de forma que la contraprestació es considera com un element accessori, però en cap cas determinant per concloure que estem davant un supòsit de publicitat en la forma definida per l’article esmentat.

En definitiva, i més enllà de la qualificació que l’interessat vulgui donar-li a la presentació verbal i visual del licor Karèsia, és evident que ens trobem davant un missatge publicitari indirecte o encobert d’una beguda alcohòlica de graduació superior a vint graus. Aquestes referències verbals i visuals realitzades al llarg de l’entrevista al licor i a l’ampolla de Karèsia pot induir el públic a error sobre la veritable naturalesa de la presentació d’aquest licor i, en últim terme, induir al seu consum.

4. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i de sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

Per tant, de la normativa vigent referenciada i de l’Informe de l’Àrea de continguts sobre les imatges emeses el 15 de febrer de 2008 al programa Tvist, en les quals es pot veure una ampolla de licor de cirera amb la marca Karèsia que, de manera expressa, es determina que té més de 25º, es desprèn que el prestador de serveis de televisió TELEVISIÓ DE CATALUNYA, SA podria haver vulnerat la prohibició de fer publicitat de begudes alcohòliques de més de vint graus establerta a l’article 93 de la Llei 22/2005, de 29 de desembre, de la comunicació audiovisual de Catalunya, fet que constituiria una infracció greu tipificada a l’article 133 de l’esmentada llei.

Per tot el que s’ha exposat, és procedent desestimar les al·legacions de l’interessat.

DE CONFORMITAT amb el que disposa l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions presentades pel senyor Carles Viñas i Llebot, com a director dels Serveis jurídics, actuant en nom i representació de TELEVISIÓ DE CATALUNYA, SA.

2. Incoar un procediment sancionador al prestador de serveis de televisió TELEVISÓ DE CATALUNYA, SA per les imatges emeses, el 15 de febrer de 2008, al programa Tvist, les quals poden ser susceptibles d’infringir la prohibició de fer publicitat directa o indirecta de begudes alcohòliques de més de vint graus. 

3. Nomenar instructora d’aquest procediment a la senyora Rosa Maria Garcia Moreno, funcionària adscrita a l’àrea jurídica del Consell de l’Audiovisual de Catalunya.

4. Notificar aquest acord al prestador de serveis de televisió TELEVISIÓ DE CATALUNYA, SA.

Barcelona, 21 de maig de 2008

Josep M. Carbonell i Abelló



Dolors Comas d’Argemir i Cendra

President





Consellera secretària

� Com a conseqüència de les característiques tècniques del sistema d’enregistrament es poden donar desviacions d’alguns minuts sobre l’hora real d’emissió.

